﻿ DIFICULTĂŢI ALE ÎNVĂŢĂMÂNTULUI ⎢ PROFESIONAL ŞI TEHNIC. STUDIU DE CAZ: 1 LICEUL „DAN MATEESCU” CĂLĂRAŞI EUGEN GLĂVAN erviciile educaţionale din domeniul învăţământului profesional şi tehnic evoluează într-un context caracterizat de schimbare Sşi diversitate pe piaţa muncii. Calitatea acestora este influenţată de politicile publice care trebuie să răspundă şi provocărilor demografice. Când aceste aspecte se întâlnesc într-un spaţiu social unde oportunităţile şi varietatea ofertelor de angajare sunt reduse, instituţiile implicate în învăţământul profesional şi tehnic sunt nevoite să adopte strategii adecvate realităţilor. În acest articol vom prezenta rezultatele unei cercetări calitative într-o zonă slab dezvoltată, încercând să surprindem modul în care instituţiile educaţionale, condiţionate de reglementările din domeniu, se adaptează la cerinţele pieţei muncii şi nevoile beneficiarilor direcţi. Cuvinte-cheie: dezindustrializare, calitate educaţională, învăţământ profesional şi tehnic. INTRODUCERE Învăţământul profesional şi tehnic (ÎPT) reprezintă una dintre soluţiile la dificultăţile social-economice din România contemporană, chiar dacă în prezent percepţiile despre utilitatea profesiilor sunt scăzute (TNS Opinion & Social, 2011: 53). Abordările diferite însă, de la desfiinţarea şcolilor de arte şi meserii în anul 2009 până la elaborarea Strategiei Educaţiei şi Formării Profesionale din România pentru perioada 2016−2020, au creat dezechilibre în domeniu. Lipsa eficienţei şi echităţii în sistemul educaţional al ÎPT creează premisele cheltuirii resurselor într-un mod ineficient şi scade coeziunea socială (Woessmann, 2008: 2). Educaţia reprezintă un sistem esenţial pentru dezvoltarea societăţii, iar disfuncţionalităţile interne sau Adresa de contact a autorului: Eugen Glăvan, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: eugen@iccv.ro. 1 Studiul de caz a fost realizat în cadrul proiectului Învăţământul profesional şi tehnic. Provocări şi oportunităţi de dezvoltare, susţinut de OMV Petrom. O versiune extinsă a studiului de caz prezentat în articol a fost publicată anterior pe site-ul ICCV: Glăvan, E., Liceul Tehnologic Dan Mateescu – Călăraşi. Studiu de caz, Bucureşti, 2016, disponibil online la http://iccv.ro/sites/default/files/Studiu %20de%20caz_Calarasi.pdf. CALITATEA VIEŢII, XXVII, nr. 4, 2016, p. 414–430 2 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 415 de relaţionare cu componentele economice, sociale sau politice produc efecte sistemice. Una dintre principalele probleme observate este aceea a adaptării insuficiente a educaţiei la cerinţele pieţei muncii generată de calitatea scăzută a programelor. Actualul judeţ Călăraşi, situat în sudul României şi având ca formă dominantă de relief câmpia, a fost din punct de vedere istoric o zonă preponderent rurală, ocupaţiile principale ale locuitorilor incluzând creşterea animalelor şi agricultura. Rolul decisiv în evoluţiile actuale ale reşedinţei de judeţ poate fi atribuit deciziei autorităţilor comuniste din anul 1974 de a construi Combinatul Siderurgic Călăraşi, componentă importantă a planurilor de industrializare din acea perioadă. Evenimentele din 1989 au modificat destinul acestuia, autorităţile centrale şi locale nereuşind să integreze acest obiectiv industrial în economie sau să-l privatizeze cu succes, ceea ce a condus la diminuarea accentuată a activităţii industriale din zonă. În prezent populaţia municipiului Călăraşi este de 65 181 de locuitori (conform Recensământului din 2011), în scădere de la 76 952 de locuitori în 1992, maximul istoric al populaţiei oraşului. Declinul industrial al oraşului a modificat esenţial evoluţia acestuia, în prezent toate domeniile vieţii sociale fiind afectate de lipsa perspectivelor de dezvoltare. Din punct de vedere demografic, alături de creşterea fluxului de emigraţie din judeţ, mai este relevantă şi scăderea numărului de născuţi vii de la 4 783 în 1990 la 2 687 în 2015. Principalele aspecte care influenţează educaţia pe plan local sunt dezechilibrele demografice, resursele limitate şi specializările profesionale necesare pentru economie. Accentul va fi pus pe investigarea consecinţelor politicilor educaţionale din domeniul învăţământului profesional şi tehnic la nivel local, care coroborate cu lipsa investiţiilor în dezvoltarea infrastructurii industriale şi agricole generează efecte de deprofesionalizare, abandon şcolar, lipsă de performanţă şi imobilitate socială. PROFIL EDUCAŢIONAL ÎN ÎNVĂŢĂMÂNTUL PROFESIONAL ŞI TEHNIC ÎN MUNICIPIUL CĂLĂRAŞI În judeţul Călăraşi unităţile de învăţământ tehnic şi profesional reunesc 15 licee şi colegii care oferă un număr total 1 008 locuri cu specializări, în unele cazuri, similare liceului studiat. Judeţul Călăraşi traversează în prezent o etapă de reconfigurare a peisajului economic, iar accentul se deplasează către componenta agricolă. Numărul ridicat de locuri din planul de şcolarizare în cadrul profilurilor de servicii (tehnician în gastronomie, turism, activităţi economice, coafor stilist), tehnic (tehnician în automatizări, mecanic de întreţinere şi reparaţii, tehnician în industria textilă) şi de unităţi situate în mediul rural care oferă specializări în profilul resurselor naturale şi a protecţiei mediului sugerează adaptarea ofertei educaţionale la realităţile locale. 416 EUGEN GLĂVAN 3 2 Liceul Tehnologic „Dan Mateescu” (LTDM), municipiul Călăraşi, judeţul Călăraşi, a fost înfiinţat prin Hotărârea de Guvern nr. 644/23.09.1991 ca Şcoală profesională de construcţii metalurgice, denumirea actuală fiind legiferată prin Hotărârea Consiliului Local Călăraşi nr. 41/30.08.2012. Schimbările din societatea românească după 1989 au precipitat înfiinţarea unei instituţii educaţionale care nu avea baza materială necesară pentru a-şi îndeplini misiunea: „Liceul a fost înfiinţat în anul 1991 atunci când se rupe din liceul Mihai Eminescu care a devenit atunci teoretic, iar partea aceasta tehnologic nu-şi mai găsea locul. Şi atunci s-a luat hotărârea… colegii mei care erau atunci în şcoală au luat hotărârea de a înfiinţa o şcoală profesională. Activitatea de început s-a desfăşurat în nişte condiţii improprii. Pentru că, efectiv, spaţiile de învăţământ erau nişte barăci în care vara locuiau muncitori de la combinatul siderurgic” (cadru didactic, LTDM, Călăraşi). Clădirile, care aparţinuseră S.C. Consid S.A., nepotrivite pentru derularea activităţilor didactice şi aflate într-o stare precară, au generat imaginea unei instituţii de slabă calitate. S-a impus în acest fel în comunitatea locală denominaţia „la barăci” pentru Liceul Tehnologic „Dan Mateescu”, fapt ce a contribuit la conturarea unei imagini negative în rândul părinţilor şi potenţialilor elevi. „Şi atunci cu eforturi proprii, cu sponsorizări, cu elevii, s-a reuşit oarecum mânt. să se remedieze situaţia acelei barăci şi să devină un spaţiu pentru învăţă Între 1991 şi 1995 a fost perioada aceea foarte grea. După 1995 lucrurile s-au mai remediat un pic pentru că şi spaţiul a căpătat o altă înfăţişare, a apărut o altă clădire (aceea din curte) unde se desfăşurau activităţile practice, atelierele şcoală şi, inclusiv pe locul unde se află această clădire cu etaj acum erau tot ateliere şcoală” (cadru didactic, LTDM, Călăraşi). Preocuparea pentru îmbunătăţirea bazei materiale se concretizează în anul 2007 când debutează construcţia unei clădiri P + 2 cu zece săli de clasă. Această iniţiativă este completată în anul 2014 de proiectul „Lucrări de reabilitare, modernizare şi dezvoltare a infrastructurii educaţionale preuniversitare – Liceul Tehnologic „Dan Mateescu”, Călăraşi” finanţat prin POR 2007−2013. După mai multe tergiversări, lucrările sunt finalizate în anul 2016, iar în prezent liceul funcţionează într-un sediu adecvat şi modern care conţine 10 săli de clasă şi laboratoare de fizică şi chimie, ateliere şcoală, sală de sport şi bibliotecă. Concomitent cu eforturile de îmbunătăţire a infrastructurii s-a conturat şi adaptat la condiţiile regionale oferta educaţională. Capacitatea scăzută de absorbţie a forţei de muncă pe plan local nu a încurajat mobilitatea (Neagu, 2004: 69) şi nici 2 Dan Mateescu (15 nov. 1911−15 apr. 2008), a fost o personalitate a cercetării ştiinţifice universitare din domeniul construcţiilor metalice. Membru titular al Academiei Române din anul 1974, a proiectat printre altele cupola Pavilionului Expoziţional din Bucureşti, structura metalică a Centralei hidroenergetice Porţile de Fier I sau laminoarele din Reşiţa. Liceul Tehnologic „Dan Mateescu” Călăraşi sărbătoreşte pe data de 15 noiembrie ziua şcolii în onoarea acestei personalităţi. 4 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 417 nu a asigurat predictibilitate pentru specializările LTDM. Luând în calcul prospectarea cerinţelor sociale, investigarea aspiraţiilor şi opţiunilor elevilor şi părinţilor şi satisfacerea aspiraţiilor profesionale, oferta curriculară a cuprins meserii pentru care exista 3 , cererea de forţă de muncă calificată pe plan local: confecţioner îmbrăcăminte, lenjer precum şi alte meserii din gama prestărilor de servicii. Adaptarea ofertei educaţionale la schimbările social-economice a condus la înfiinţarea în anul şcolar 2001−2002 a două clase de învăţământ seral, în paralel funcţionând clase de învăţământ profesional de doi sau trei ani şi clase de învăţământ liceal, forma de învăţământ seral (zi, frecvenţă redusă). Specializările oferite de către LTDM sunt concretizate în posibilitatea elevilor de a obţine certificate de calificare profesională în domeniile Electromecanică, Construcţii şi lucrări publice, Industria textilă, Estetică şi igiena corpului omenesc şi Comerţ. Specializările sunt elaborate în acord cu cerinţele de pe piaţa forţei de muncă locale. În anul 2007 au fost înfiinţate clase de învăţământ postliceal de doi ani având specializările de Tehnician Drumuri şi Poduri şi Asistent gestiune în unităţi alimentare şi hoteliere şi o clasă cu specializarea Construcţii civile, agricole şi industriale cu o durată de trei ani. Structura corpului didactic a evoluat în timp, rezultat al schimbărilor din oferta educaţională, a capacităţii liceului de a se adapta la economia de piaţă şi cerinţele acesteia şi a puterii de atragere a elevilor. În anul şcolar 2014−2015 structura colectivului cadrelor didactice cuprindea 39 de profesori, ingineri şi maiştri instructori, după cum urmează: 21 cadre didactice titulare, 18 suplinitoare. Subliniem că, în acord cu constructul teoretic al învăţământului (Pahl, 2014: 31), una dintre dificultăţile LTDM provine din raportul pe care-l au cadrele didactice cu piaţa muncii din punct de vedere al formării profesionale. Deoarece atragerea în sistemul educaţional a profesioniştilor din piaţa muncii este deficitară, este esenţială păstrarea contactelor cu realităţile economice prin formare continuă. OFERTA EDUCAŢIONALĂ A LICEULUI „DAN MATEESCU” CĂLĂRAŞI LTDM atrage elevi din municipiul Călăraşi şi din localităţile rurale învecinate. Elevii din alte unităţi administrative fac naveta sau locuiesc la internat în cadrul altor unităţi şcolare ori cu chirie/gazdă în oraş. Domeniile şi calificările profesionale oferite de LTDM sunt detaliate în Tabelul nr. 1, nivelurile de învăţământ oferite 4 După cum am precizat, fiind de zi, seral, şcoală profesională şi şcoală postliceală. prestigiul liceului şi alte variabile care ţin de mediul economic şi demografic regional generează o concurenţă scăzută şi o calitate slabă a candidaţilor. În cadrul sesiunii de admitere din 2015 mediile de admitere pe specializări în cadrul LTDM 3 Confecţioner lenjerie după comandă. 4 Informaţiile sunt extrase din Planul Operaţional pentru anul şcolar 2015−2016 al LTDM. 418 EUGEN GLĂVAN 5 au fost următoarele: Comerţ 3,24, Construcţii, instalaţii şi lucrări publice 3,70, Electromecanică 3,27 şi Estetica şi igiena corpului omenesc 4,37 (Admitere, 2016). Tabelul nr. 1 Domeniile profesionale oferite de către LTDM Călăraşi Nivel de Profilul Domeniul Calificare profesională învăţământ învăţământ Industria textilă şi pielărie Confecţioner produse textile 3 profesional tehnic Electromecanic Tehnician electromecanic 4 Tehnician în construcţii şi tehnic Construcţii şi lucrări publice 4 lucrări publice tehnic Industria textilă Tehnician în industria textilă 4 Estetica şi îngrijirea corpului servicii Coafor-stilist 4 omenesc Tehnician în activităţi de servicii Comerţ 4 comerţ Asistent de gestiune în unităţi servicii Turism şi alimentaţie 4 de cazare şi alimentaţie Construcţii, instalaţii şi lucrări Maistru construcţii civile tehnic 5 publice industriale şi agricole Construcţii, instalaţii şi lucrări tehnic Tehnician drumuri şi poduri 5 publice Sursa: Planul Operaţional pentru anul şcolar 2015−2016. Liceul Tehnologic „Dan Mateescu”, Călăraşi. Rezultatele LTDM înregistrează pentru anul şcolar 2014−2015 un număr de 20 de elevi înscrişi la bacalaureat dintre care au promovat trei. În sesiunea august 2014 s-au înscris la bacalaureat 11 elevi, dintre care a promovat unul, iar pentru certificarea competenţelor de nivel 4 s-au înscris 79 elevi, promovând toţi, în timp ce pentru certificarea competenţelor de nivel 5 s-au înscris 29 de elevi şi au promovat 25. La examenul de bacalaureat din anul 2016 rata de promovabilitate la nivelul judeţului Călăraşi a fost de 56,60% (MENCS, 2016), în timp ce LTDM nu a avut nici un elev promovat. Rata abandonului şcolar timpuriu este una dintre problemele cu care se confruntă sistemul educaţional românesc. Acest fenomen este prezent şi în judeţul Călăraşi, rata riscului de abandon şcolar de 12% plasând judeţul pe locul unu pe ţară, iar rata de abandon de 7% pe locul opt. LTDM se confruntă, în plus, cu valori mari ale absenteismului, în special la clasele cu învăţământ obligatoriu. Efectele sunt şi administrative (scăderea notelor la purtare, sancţiune prevăzută de regulamentul şcolar), dar şi implicare scăzută a părinţilor în remedierea acestei probleme şi scăderea performanţelor şcolare. Una dintre principalele cauze care generează abandonul şcolar în cadrul LTDM, în opinia cadrelor didactice, o reprezintă cuantumul şi întârzierea 6 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 419 cu care sunt decontate abonamentele pentru transport. Deoarece aproximativ 70% dintre elevi provin din localităţile limitrofe Municipiului Călăraşi, iar posibilităţile materiale ale familiilor de provenienţă sunt scăzute, acestea aleg să nu mai trimită copii la şcoală. ACTIVITATE DIDACTICĂ ŞI PRACTICĂ ÎN CADRUL LICEULUI „D AN MATEESCU” CĂLĂRAŞI Modul în care LTDM încearcă să armonizeze capacitatea de atragere a elevilor cu realităţile de pe piaţa muncii se traduce în obiectivele şi priorităţile stabilite pentru a face faţă realităţilor locale. O analiză realizată în cadrul LTDM şi detaliată în Anexa 1 relevă strategiile limitate aflate la dispoziţia cadrelor didactice. Liceul nu se află în situaţia de a avea o arie de recrutare extinsă şi nu are parteneriate cu alte organizaţii economice din afara judeţului. De aceea, este nevoit să se adapteze unui climat economic aflat în restructurare, care după falimentul Combinatului Siderurgic Călăraşi şi dezvoltarea pasageră a industriei textile are potenţial de creştere, dar o cerere limitată de angajaţi specializaţi în momentul de faţă. La dificultăţile de pe piaţa muncii se adaugă, în cazul LTDM, reputaţia slabă a liceului pentru candidaţi, reflectată în notele de admitere bazate pe evaluarea naţională din clasa a VIII-a. Între aceste două constrângeri se derulează acţiunile liceului pentru asigurarea calităţii procesului de învăţământ, unele derivate din prevederile legale, altele implementate de către colectivul didactic ca răspuns la situaţii particulare: ● Armonizarea sistemului cu piaţa muncii are ca obiectiv corelarea ofertei LTDM cu nevoile de calificare din regiune. Acţiunile specifice sunt monitorizarea inserţiei pe piaţa muncii, proiectarea şi dezvoltarea de noi competenţe. ● Asigurarea şanselor egale privind accesul la educaţie al tinerilor din judeţ are ca obiectiv adaptarea şcolară, medierea succesului şi integrarea profesională a tuturor elevilor. Activităţile specifice urmăresc identificarea problemelor de acces, dezvoltarea de programe pentru menţinerea elevilor în educaţie şi prevenirea abandonului şcolar. ● Dezvoltarea bazei didactico-materiale prin parteneriat cu alte organizaţii urmăreşte reabilitarea şi dotarea LTDM în acord cu cerinţele domeniilor de pregătire profesională. Acţiunile urmăresc identificarea surselor de finanţare şi elaborarea de proiecte. ● Dezvoltarea relaţiilor parteneriale are ca obiectiv identificarea partenerilor pentru formarea profesională şi urmăreşte constituirea de parteneriate cu universităţi şi întreprinderi, autorizarea LTDM ca furnizor de formare profesională continuă şi validare a competenţelor profesionale. 420 EUGEN GLĂVAN 7 ● Atragerea specialiştilor şi formarea continuă a resurselor umane urmăreşte asigurarea accesului la formarea profesională continuă prin identificarea nevoilor, atragerea specialiştilor şi promovarea de proiecte. ● Dezvoltarea serviciilor de orientare şi consiliere profesională a elevilor are ca obiectiv creşterea performanţelor educaţionale. Domeniile profesionale oferite de către LTDM încearcă să răspundă evoluţiilor de pe piaţa muncii. Tehnician constructor şi tehnician electromecanic sunt certificări prin care elevii învaţă să întreţină şi să repare instalaţii (motoare electrice, calculatoare, alarme, tablouri de comandă etc.). Rezultatele în procesul de învăţământ ale elevilor de la profilul tehnic reflectă eforturile LTDM de a îmbunătăţi calitatea educaţiei oferite. În Tabelul nr. 2 sunt prezentate informaţii recente care reflectă această preocupare. Tabelul nr. 2 Rezultate ale participării elevilor LTDM de la profilurile tehnice la concursuri şcolare # Clasa/profil Concurs şcolar Etapa/Locul Olimpiada interdisciplinară tehnică, profil Etapa judeţeană – locul II 1 a XII-a A electromecanică. An şcolar 2014–2015 Olimpiada interdisciplinară tehnică, profil Etapa judeţeană – locul I 2 a XI-a A electromecanică. An şcolar 2014–2015 Naţională – participare Olimpiada interdisciplinară tehnică, profil Judeţeană – locul I 3 a XI-a A electromecanică. An şcolar 2013–2014 Naţională – participare Olimpiada de specialitate Judeţeană – locul I a XII-a A Profil-Construcţii. Ani şcolari 2011–2012, 2012– 4 Naţională – participare a XI-a A 2013 Concursul Naţional „ŞTIU ŞI APLIC”, ediţia a II- Premiul III 5 a XI-a A a, etapa judeţeană, Călăraşi, 9 aprilie 2014 Sursa: Situaţia statistică privind implicarea elevilor şi a cadrelor didactice în programe şi proiecte şcolare şi extraşcolare perioada 2010−2015, Liceul Tehnologic „Dan Mateescu”, Călăraşi. În domeniul textilelor şi pielăriei cererea locală pentru specialişti a avut punctul maxim în primul deceniu al sec. XXI când industria de lohn s-a dezvoltat puternic în România. Pentru certificarea ca tehnician elevii învaţă aspecte practice, cum ar fi executarea şi multiplicarea tiparelor, determinarea manoperei directe şi a consumului de timp sau organizarea arhivelor tehnice. Rezultate importante obţinute de elevi la concursuri şcolare şi olimpiade amintite anterior au fost completate de implicarea acestora în Proiectul POSDRU/90/2.1/S/63004, „Programe de consiliere profesională şi stagii de pregătire practică pentru elevii din regiunile Bucureşti-Ilfov şi Sud-Muntenia”. Acesta a fost coordonat de Centrul Municipiului Bucureşti de Resurse şi Asistenţă Educaţională (CMBRAE) iar elevii au fost implicaţi în stagii de practică şi au beneficiat de consiliere şi orientare profesională. În Tabelul nr. 3 sunt exemplificate câteva dintre rezultatele notabile ale elevilor de la profilul textile şi pielărie. 8 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 421 Tabelul nr. 3 Rezultate ale participării elevilor LTDM de la profilul textile şi pielărie la concursuri şcolare # Clasa/profil Concurs şcolar Etapa/Locul 1 Judeţeană – PREMIUL II a XIII-a R.P. Olimpiada de specialitate, 2012 2 Judeţeană – PREMIUL III Olimpiada interdisciplinară tehnică, profil 3 a XII-a R.P. Judeţeană – Premiul I Textile, 2011 Concursul profesional, calificarea profesională 4 a XI-a R.P. Judeţeană – Premiul I – tehnician în industria textilă, 2010 Sursa: Situaţia statistică privind implicarea elevilor şi a cadrelor didactice în programe şi proiecte şcolare şi extraşcolare perioada 2010−2015, Liceul Tehnologic „Dan Mateescu”, Călăraşi. Calificarea de coafor stilist pregăteşte elevii pentru realizarea activităţilor de îngrijire a părului, cum ar fi tunsori pentru bărbaţi şi femei, coafuri, îngrijire păr, manichiură şi pedichiură. Parte importantă a industriei de modă, liceul pregăteşte elevii şi pentru componenta comportamentală şi antreprenorială a acestei activităţi prin simularea interacţiunii cu clienţii şi consilierea în vederea desfăşurării unor activităţi pe cont propriu. Specializarea de tehnician în activităţi de comerţ are ca obiectiv formarea abilităţilor specifice (identificarea caracteristicilor produselor, identificarea defectelor de calitate, utilizarea programelor informatice de contabilitate sau identificarea oportunităţilor de piaţă) şi dezvoltarea competenţelor de comunicare. Activitatea elevilor de la această specializare include şi înfiinţarea şi administrarea firmelor de exerciţiu şi participarea la concursuri şcolare. Tabelul nr. 4 Rezultate ale participării elevilor LTDM de la specializarea comerţ la concursuri şcolare # Nume şi prenume elev Clasa/profil Concurs şcolar Locul Colectivul de elevi ai Târgul Judeţean al Firmelor de clasei – profil Comerţ Premiul I 1 a XI-a C Exerciţiu, ediţia a IV-a FIRMA. F.E. Raiul Menţiune An şcolar 2014–2015 Jucăriilor Colectivul de elevi ai Menţiune Târgul Judeţean al Firmelor de 2 clasei – profil Comerţ Premiul II a XI-a C Exerciţiu, ediţia a IV-a FIRMA. F.E. ART & Premiul II An şcolar 2013–2014 VEST Premiu special Sursa: Situaţia statistică privind implicarea elevilor şi a cadrelor didactice în programe şi proiecte şcolare şi extraşcolare perioada 2010−2015, Liceul Tehnologic „Dan Mateescu”, Călăraşi. Standardele de calitate au fost implementate prin aplicarea instrumentelor specifice pentru unităţile de învăţământ profesional şi tehnic: 422 EUGEN GLĂVAN 9 ● Monitorizare internă o dată la 3 luni începând din data de 15 septembrie a fiecărui an şcolar şi transmiterea formularului de monitorizare internă la IŞJ Călăraşi. ● Monitorizare externă a procesului de autoevaluare. ● Elaborarea raportului procesului de auto-evaluare a Liceului Tehnologic „Dan Mateescu” şi transmiterea la IŞJ Călăraşi. ● Elaborarea planului de îmbunătăţire a calităţii în unităţile de învăţământ profesional şi tehnic şi transmiterea lui la IŞJ Călăraşi. ● Efectuarea vizitelor de inspecţie pentru validarea externă a autoevaluării unităţilor de învăţământ profesional şi tehnic. ● Elaborarea raportului de inspecţie pentru validarea externă a autoevaluării unităţilor de învăţământ profesional şi tehnic şi transmiterea lui la CNDIPT. Implicarea cadrelor didactice şi a elevilor din cadrul LTDM în proiecte şi programe şcolare şi extraşcolare reprezintă unul dintre obiectivele strategice ale 5 . În perioada 2010−2015 LTDM a fost implicat prin elevi şi profesori în liceului proiecte care urmăreau obiective ca: creşterea şanselor de ocupare pe piaţa forţei de muncă în rândul elevilor, aplicarea consecventă a unor strategii de instruire centrate pe elev şi pe dezvoltarea competenţelor acestuia, cultivarea spiritul de cercetare, pasiunea pentru descoperire, conştientizarea problemelor referitoare la combaterea poluării mediului, dezvoltarea abilităţilor şi schimburi interregionale de experienţă şi de diseminare de bune practici. Alte proiecte care au implicat cadre didactice şi elevi din cadrul LTDM au avut o dimensiune locală, abordând teme relevante pentru elevi, cum ar fi consecinţele utilizării de ţigări, alcool şi alte droguri, solidaritatea cu persoanele aflate în dificultate sau istoria şi literatura română. Se poate afirma însă că majoritatea proiectelor derulate de LTDM urmăresc dimensiunea civică în formarea elevilor şi mai puţin pe cea profesională. Acest fapt poate fi generat de oportunităţile reduse de colaborare cu organizaţiile din economia locală. Pe lângă activitatea didactică, LTDM urmăreşte implicarea elevilor în diferite activităţi extraşcolare. Principalele direcţii ale acestor activităţi sunt concretizate în concursuri în domenii cum ar fi ecologia, istoria naţională, tradiţiile sau religia. Se poate constata că LTDM face eforturi pentru integrarea elevilor în diverse activităţi prin implicarea acestora în programe şi proiecte relevante pentru abilităţi şi deprinderi relaţionale sau civice. Totuşi, numărul mic de demersuri care adresează pregătirea profesională a elevilor este de natură să prefigureze slaba capacitate a liceului de a influenţa viitorul profesional al acestora. Percepţia asupra competenţelor absolvenţilor LTDM în rândul angajatorilor nu este favorabilă. Pe de o parte acţionează imaginea negativă a liceului, pe de altă parte aria de specializări oferite care nu necesită competenţe ridicate, în special în industria textilă. Angajatorii subliniază importanţa binomului educaţie-profesie inclusiv 5 Informaţiile sunt extrase din Situaţia statistică privind implicarea elevilor şi a cadrelor didactice în programe şi proiecte şcolare şi extraşcolare perioada 2010−2015 întocmită de LTDM. 10 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 423 în educarea aşteptărilor elevilor şi a construirii percepţiei despre meserie. Discutând despre industria textilă, unul dintre angajatori explică: „Este necesară modificarea percepţiei comune asupra domeniului care este văzut ca „static”” (reprezentant firmă domeniul textil, Călăraşi). Componenta profesională minimă care este cerută de angajatori este compensată de apelul pentru dezvoltarea în rândul absolvenţilor a unor abilităţi de integrare într-un proces de muncă: „Absolvenţii nu erau diferiţi, dar aveau o bază, îţi trebuie două, trei săptămâni să înveţi pentru cei care au aptitudini. Problema este că trebuie să ai o disciplină, să respecţi programul” (reprezentant firmă domeniul textil, Călăraşi). Astfel, accentul se deplasează de la abilităţi către educarea absolvenţilor în sensul unei cariere adecvată pentru performanţele minime pe care le dezvoltă până la terminarea LTDM. Competenţele profesionale ale elevilor LTDM sunt influenţate şi de dotarea slabă a laboratoarelor de specialitate care necesită investiţii pentru a reflecta echipamentele existente în dotarea angajatorilor. Eludarea unor standarde de pregătire vine în contradicţie cu asumpţiile de tip productivist ale învăţământului profesional şi tehnic, acelea că practica duce la creşterea productivităţii şi creştere economică, iar abilităţile la angajabilitate şi slujbe (McGrath, 2012, p. 3). Astfel, lipsa locurilor de muncă pe plan local duce la adoptarea unor strategii de emigrare temporară, cu toate că elevii nu dispun de abilităţi profesionale sau lingvistice adecvate. Interesul pentru un loc de muncă mai este influenţat, în opinia angajatorilor, şi de climatul familial: „Tinerii nu mai vor acest tip de job, nu mai acceptă programul şi monotonia şi vin tot mai puţini. Vin tineri la 25 de ani care nu au mai lucrat, nu că le-ar place, ci pentru că nu-i mai ţin părinţii acasă. La 25 de ani nu au nimic…” (reprezentant firmă domeniul textil, Călăraşi). te competitive Astfel, modelul familiei extinse care susţine membrii în contex prin sacrificarea unor resurse ale grupului este văzut ca un obstacol pentru pregătirea elevilor şi intrarea pe piaţa muncii. Acest aspect poate fi regăsit şi în atitudinea unor cadre didactice LTDM de îngăduire a lipsei de performanţă şi acoperirea unor domenii care, oricum, nu ar trebui să facă obiectul nivelului de educaţie al elevilor cum ar fi alfabetizarea de bază, calculele elementare, comportamentul social adecvat. RELAŢIA CU ANGAJATORII A LICEULUI „DAN MATEESCU” CĂLĂRAŞI În judeţul Călăraşi se manifestă în prezent un fenomen de dezindustrializare, accentuat de sfârşitul încercărilor de revitalizare a Combinatului Siderurgic şi de diminuarea afacerilor în regim de lohn (fabricarea articolelor de îmbrăcăminte a atins 424 EUGEN GLĂVAN 11 92,5%, comparativ cu luna mai 2015, iar aportul industriei prelucrătoare a fost de 99,9% din volumul total al producţiei industriale realizate). Conform datelor statistice INS se constată scăderea producţiei realizată în luna mai 2016 cu 8,9% faţă de luna precedentă şi respectiv cu 14,5% comparativ cu producţia industrială realizată în luna mai 2015. Structura exporturilor din judeţul Călăraşi în perioada 01.01−31.03.2016 a fost următoarea: produse vegetale (41,0%), metale comune şi articole din acestea (19,0%), articole din piatră, ciment, ceramică, sticlă şi din alte materiale similare (13,8%), materii textile şi articole din acestea (8,1%), maşini, aparate şi echipamente electrice de înregistrat sau de reprodus sunetul şi imaginile (7,8%) (Institutul Naţional de Statistică, 2016). LTDM a avut o relaţie complexă cu angajatorii generată de cererea slabă de pe plan local a forţei de muncă calificate şi a dificultăţii de reacţie rapidă a liceului la schimbările intervenite în economia locală. De exemplu, una dintre firmele locale a solicitat înfiinţarea unei specializări de electrician la Inspectoratul Judeţean Călăraşi dar aceasta nu a putut fi înfiinţată pentru că, preponderent, candidaţii şi elevii LTDM sunt fete. În prezent, pentru câteva specializări există parteneriate cu societăţi economice, după cum urmează: ● Domeniul Construcţii – S.C. CONFORT S.A. Călăraşi. Elevii realizează sub îndrumarea profesorilor de practică activităţi de curăţare pereţi, tencuieli etc. în cadrul firmei; ● Domeniul Servicii Estetică – S.C. OLYMPUS S.R.L. În cadrul acestei firme sunt realizate vizite de lucru şi stagii de practică în care elevii execută coafuri în cadrul atelierului şcoală, subiecţii fiind colegii şi părinţii; ● Domeniu Servicii Comerţ – S.C. P-SEVENTEEN SOLUTION S.R.L. magazin B 17. Elevii sunt implicaţi în activităţi specifice la sediul firmei, precum şi în cadrul firmei de exerciţiu realizată în colaborare. Firmele locale care pot avea relaţii profesionale cu LTDM explică absenţa acestora prin migraţia forţei de muncă, instabilitate, slaba profesionalizare şi interesul scăzut pentru anumite meserii. Aceste realităţi sunt valabile, în special, în domeniul confecţiilor textile: „Motivul principal pentru care nu colaborăm cu liceul este faptul că facem export şi nu are cine să se ocupe de elevi. Educaţia nu este criteriu de angajare. Au venit trei elevi de la „Mateescu” cu calificare. Vin o zi să se intereseze după care nu se mai întorc.” (reprezentant firmă domeniul textil, Călăraşi). Deoarece fluctuaţia de personal este mare şi competenţele solicitate pot fi dobândite la locul de muncă sau prin intermediul unui curs de specializare LTDM are dificultăţi în a menţine o relaţie profesională care să includă tutori de practică. În unele cazuri relaţiile personale modifică structura standard, fiind dependentă de iniţiativa cadrelor didactice: 12 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 425 „Chiar eu am recomandat doi elevi la o firmă. Nu trebuie să ştie nimic, doar să fie dispuşi să înveţe” (cadru didactic, LTDM, Călăraşi). Instabilitatea în domeniul angajării reflectă perspectivele reduse ale proiectării carierei în rândul elevilor şi, posibil, capacitatea slabă a LTDM de consiliere profesională: „Vara angajaţii pleacă în străinătate. Vara pleacă în concediu fără plată la căpşuni în Spania. Iarna sunt mai statornici. Este o instabilitate foarte mare, firma are oferte şi facilităţi: apă, îngheţată. Se organizează excursii pe banii companiei la mare, la Sfânta Parascheva. Firma mai oferă şi mese la anumite sărbători în oraş la restaurant.” (reprezentant firmă domeniul textil, Călăraşi). Strategiile profesionale alese de către elevii LTDM includ, în multe cazuri, emigrarea temporară. Competenţele lingvistice în domeniul limbilor străine sunt însă scăzute şi elevii nu dispun de abilităţi profesionale certificate. Unul dintre cadrele didactice angajate ale LTDM prezintă dificultatea cu care se confruntă, încercând să determine elevii să amâne intrarea pe piaţa muncii în condiţii dezavantajoase: „Sunt foarte grăbiţi… am avut un caz cu un băiat din clasa a 12-a care a plecat la cules de caise în Spania… a fost exmatriculat” (cadru didactic, LTDM, Călăraşi). De altfel, migraţia temporară pentru muncă în rândul elevilor LTDM care este cauză şi a creşterii procentului de abandon şcolar, determină şi impredictibilitatea relaţiei cu angajatorii: i vor să plece afară. Eu le-am recomandat să înveţe o meserie într-o „Toţ firmă mică spre mare. Să aplice în domeniul tehnic ce învaţă la şcoala. Pleacă şi ajung la agricultură. Nu aşteaptă nici măcar să-şi ridice certificatele profesionale.” (cadru didactic, LTDM, Călăraşi). Predictibilitatea relaţiei dintre angajatori şi LTDM este influenţată şi de strategiile sectoriale economice ale autorităţilor centrale: „În industria textilă este nevoie de o strategie, firmele care fac lohn în ţară calculează foarte exact care sunt costurile. Majoritatea au plecat pentru că salariul minim pe economie nu mai face rentabilă producţia în România. A rămas producţia pentru loturi mici şi produse care trebuie livrate rapid pe piaţa occidentală” (reprezentant firmă domeniul textil, Călăraşi). Aspectele demografice locale au o influenţă importantă asupra relaţiilor dintre LTDM şi angajatori. Proximitatea unor oraşe mari (Bucureşti, Constanţa) cu capacitate de atragere a elevilor buni şi a forţei de muncă calificate face ca strategiile pe termen lung să fie dificil de elaborat şi implementat de către angajatori: 426 EUGEN GLĂVAN 13 „Nu există forţă de muncă disponibilă; nu vin din alte zone, vin din alte societăţi similare. Un avantaj este salariul şi alte facilităţi cum ar fi răcoarea din fabrică, asigurarea transportului” (reprezentant firmă domeniul textil, Călăraşi). În acest fel este preferată relocarea activităţilor industriale în zone unde infrastructura este mai dezvoltată, în Călăraşi menţinându-se sau dezvoltându-se activităţile agricole şi de procesare vegetală şi zootehnică. Percepţia negativă asupra LTDM la nivel local este consistentă cu opinia la nivel naţional în privinţa accesului la echipamente moderne ale instituţiilor educaţionale de învăţământ profesional şi tehnic din România, 72% dintre respondenţi unui studiu reprezentativ la nivel naţional fiind de acord cu această afirmaţie (TNS Opinion & Social, 2011: 35). Una dintre problemele semnalate şi de cadrele didactice, dar şi de elevii instituţiei o reprezintă faptul că activitatea de practică are multe aspecte care necesită îmbunătăţiri. În esenţă, elevii afirmă că nu fac practică, iar în momentul în care merg într-o instituţie economică nu sunt lăsaţi să facă nimic şi, implicit, nu învaţă nimic. Implicarea LTDM în dialogul local dintre instituţii este scăzută. Pe de o parte, există interes redus din partea firmelor care nu au strategii de angajare pe termen lung şi care întreprind doar acele demersuri impuse de legislaţia muncii şi nu au politici de personal care să fie adresate specific învăţământului profesional şi tehnic: „Colaborăm cu AJOFM prin intermediul bursei locurilor de muncă. Firma a participat la bursa locurilor de muncă de două ori pe an. Nu am colaborat cu alte firme sau instituţii, nu am participat la discuţii în privinţa problemelor cu care se confruntă” (reprezentant firmă domeniul textil, Călăraşi). Pe de altă parte, LTDM este condiţionat de cadrul legislativ care reglementează învăţământul profesional şi tehnic şi acuză timpul de reacţie greoi la schimbările de pe piaţa muncii şi dificultatea cu care sunt înfiinţate noi specializări. În plus, organizaţiile care reprezintă interesele colective ale firmelor private şi sindicatele au o activitate redusă în domeniu. Există percepţia că Agenţia Judeţeană pentru Ocuparea Forţei de Muncă Călăraşi este instituţia cheie în elaborarea şi adaptarea LTDM la piaţa muncii locale, deoarece dispune de informaţii şi statistici şi poate organiza cursuri de calificare şi recalificare (Fecioru, 2008: 320), în timp ce Primăria Călăraşi poate facilita acest proces prin fonduri. În acest fel, unul dintre instrumentele esenţiale pentru reuşita ÎPT, cel al creării unei reţele dintre şcolile profesionale şi afacerile locale (***, 2013: 18) este puţin dezvoltat local şi slab predictibil. Un aspect care trebuie investigat în relaţie cu efectele asupra învăţământului profesional şi tehnic îl reprezintă oferta de cursuri de specializare oferite în cadrul unor proiecte sau programe finanţate din fonduri europene sau naţionale de către firme sau instituţii publice. Calitatea şi oportunitatea acestora este disputată pe plan local, 14 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 427 iar un efect colateral este scăderea relevanţei LTDM şi, în general, a învăţământului profesional şi tehnic pentru piaţa muncii. Unii angajatori afirmă că sunt iniţiative benefice: „90 la sută dintre angajaţi sunt calificaţi prin intermediul unor cursuri desfăşurate cu ajutorul unei companii din Bucureşti. Calificarea se numeşte confecţioner maşinist” (reprezentant firmă domeniul textil, Călăraşi). Alţi angajatori susţin că organizarea acestora este deficitară şi lipsa de coerenţă duce la manifestări disfuncţionale: „Am organizat 2−3 cursuri de calificare cu AJOFM şi un institut din Bucureşti. La cursuri funcţionează motivaţia prin bani: timp de două luni un participant ia 20−30 de milioane; nu l-a deranjat şi nu s-a angajat. Este anormal să faci curs doar pentru bani. Sunt oameni care stau doar în cursuri, unii sunt ajutaţi de părinţi şi nu muncesc” (reprezentant firmă domeniul textil, Călăraşi). În rândul angajatorilor percepţia asupra învăţământului profesional şi tehnic este influenţată şi de trăsături societale independente de LTDM, cum ar fi nivelul de dezvoltare, capacitatea şi disponibilitatea familiei de a susţine procesul educaţional sau fenomenul de migraţie. Astfel, unul dintre aceştia afirmă: „Învăţământul profesional este corect, nu sunt specializaţi, dar trebuie redeşteptată dorinţa de a munci. [despre sine] Eu m-am angajat din armată… nu am ajuns acasă la părinţi şi eram angajat” (reprezentant firmă domeniul textil, Călăraşi). ţiunii pedagogice De altfel, această opinie este consistentă cu adaptarea interac din cadrul LTDM care încearcă să implice elevii în programe cu conţinut civic şi, în acest fel, să compenseze nivelul scăzut de abilităţi şi competenţe. Utilizând un cadru de analiză clasic al învăţământului profesional şi tehnic (McGrath, 2012: 14) putem afirma că LTDM înregistrează valori scăzute din punct de vedere al procentului de elevi care promovează bacalaureatul, al gradului de inserţie al absolvenţilor pe piaţa muncii, dispune de resurse inadecvate şi calificări nerelevante. Însă, din perspectiva alternativă propusă de McGrath, cea a dezvoltării umane, LTDM reuşeşte să extindă abordarea neoliberală şi să asigure accesul educaţional şi munca decentă pentru elevii săi. CONCLUZII Capacitatea LTDM de formare a elevilor în acord cu cerinţele pieţei muncii şi standardele de calitate în educaţie este scăzută. Aria de selecţie a candidaţilor este concentrată în zona limitrofă a municipiului Călăraşi, concurenţa scăzută este generată de reducerea populaţiei şcolare şi percepţia negativă a LTDM în comunitate, 428 EUGEN GLĂVAN 15 iar nivelul de pregătire iniţial al elevilor deficitar. Experienţa educaţională nu pare să fi fost în măsură până în prezent să modifice esenţial traiectoria elevilor în sensul dobândirii unor abilităţi şi competenţe care să le ofere un avantaj competitiv pe piaţa muncii sau pentru continuarea studiilor. Acest fapt este dovedit de procentul foarte mic de absolvenţi care susţin şi promovează examenul de bacalaureat. Lipsa unor date statistice privind încadrarea pe piaţa muncii a absolvenţilor în domeniile de pregătire din liceu şi evoluţia socială a acestora este un aspect care va trebui corectat în viitor prin dezvoltarea unor mecanisme de monitorizare. Fără o colaborare instituţională extinsă capacitatea LTDM de a depăşi aceste limite este scăzută. Pe plan european percepţia despre învăţământul profesional şi tehnic este diferită, în lipsa locurilor de muncă acesta fiind considerat o fundătură (Mulder, 2012: 158), realitate accentuată în România de desfiinţarea prematură şi temporară a şcolilor de arte şi meserii. Astfel, sunt necesare politici de dezvoltare locale şi naţionale, strategii comprehensive de management şi organizare a şcolilor în relaţie cu facilităţile de practică, dezvoltarea profesională şi educaţională a corpului profesoral. Implicarea LTDM în proiecte şi programe şcolare şi extraşcolare din diverse zone de interes care acoperă tematici profesionale şi civice a fost o constantă a activităţilor corpului didactic. Totuşi, se constată o pondere scăzută a proiectelor de dezvoltare profesională a cadrelor didactice şi a elevilor finanţate şi un accent pe activităţi culturale şi civice. Este necesară dezvoltarea unor parteneriate care să acopere dimensiunea practică a pregătirii elevilor. Sistemul de practică dezvoltat în cadrul LTDM este deficitar. Activităţile care se încadrează la acţiunile de orientare şi consiliere profesională se rezumă la vizite la agenţii economici şi sunt adresate doar elevilor din clasele terminale. În plus, baza materială a liceului care acoperă domeniile de formare profesională şi profilurile oferite ca specializare este minimă în raport cu standardele de pregătire profesională. Astfel, laboratoarele şi atelierele pentru mecanic, electromecanic, construcţii, instalaţii şi lucrări publice necesită investiţii majore pentru a fi dotate cu echipamente necesare pentru standardele moderne de pregătire. Pentru zona domeniilor de formare profesională servicii (turism, industrie textilă şi estetică) existenţa dotărilor din cadrul LTDM va trebui adaptată, completată şi corelată cu cele existente în piaţa muncii. Infrastructura liceului care până în 2015 a contribuit la conturarea unei imagini negative a LTDM în comunitate poate fi un element pozitiv în dezvoltarea viitoare. Finalizarea clădirii P + 2 cu zece săli de clasă dotată cu mobilier şi echipament modern necesar procesului educaţional constituie o oportunitate pentru îmbunătăţirea rezultatelor elevilor. Darea în folosinţă în 2016 a clădirii care va adăposti laboratoarele şi atelierele rezervate activităţilor practice va trebui completată cu dotarea acestora prin intermediul fondurilor publice sau a programelor şi proiectelor dezvoltate de LTDM pentru a răspunde necesităţii de îmbunătăţire a abilităţilor şi competenţelor profesionale ale elevilor. 16 DIFICULTĂŢI ALE ÎNVĂŢĂMÂNTULUI PROFESIONAL ŞI TEHNIC 429 Anexa 1 Analiza ofertei educaţionale a LTDM conform planului operaţional pentru anul şcolar 2015–2016 Domeniul/ # Argumente Strategii Specializarea – sector de activitate aflat în scădere în zonă (sursa: PLAI); – există în zonă concurenţa altor şcoli – dezvoltarea produsului prin Electro- (sursa: anexe PLAI); 1 lărgirea segmentului de piaţă mecanică – existenta în şcoală a personalului pe care îl deserveşte didactic titular calificat (sursa: fişa de încadrare). – acoperă o piaţă nouă, în plină dezvoltare în perspectiva integrării europene (sursa: PLAI); – solicitarea din partea elevilor este – intensificarea eforturilor de Construcţii mare (sursa: opţiunile elevilor la 2 marketing pentru a păstra sau creste înscrierea în clasa a IX-a). segmentul de piaţă acoperit. – existenta în şcoală a personalului didactic titular calificat în domeniul construcţii (sursa: fişa de încadrare) – fiind singurul furnizor la nivel – sector de activitate aflat în scădere zonal al specializării respective vom în zonă (sursa: PLAI); menţine produsul şi vom intensifica 3 Textile – existenţa în şcoală a personalului efortul de marketing pentru a păstra didactic titular calificat în domeniul sau creşte segmentul de piaţă textile (sursa: fişa de încadrare). acoperit. – fiind singurul furnizor la nivel zonal al specializării respective vom – activitate generatoare de venit; menţine produsul adresându-ne unei – cererea pe piaţă este stabilă; pieţe specializate. 4 Estetică – solicitarea din partea elevilor este – menţinerea produsului din profitul mare (sursa: opţiunile elevilor la căruia se vor susţine activităţi de înscrierea în clasa a IX-a). marketing şcolar pentru alte domenii. – cererea pe piaţă este stabilă; – solicitarea din partea elevilor este – menţinerea produsului din profitul mare (sursa: opţiunile elevilor la căruia se vor susţine activităţi de 5 Comerţ înscrierea în clasa a IX-a). marketing şcolar pentru alte – existenţa în şcoală a personalului domenii. didactic titular BIBLIOGRAFIE Fecioru, B., Măsuri de îmbunătăţire a şanselor tinerilor pe piaţa muncii, în „Calitatea vieţii”, nr. 3–4, 2008, pp. 317–327. Institutul Naţional de Statistică, TEMPO-Online Serii de timp, 2016, disponibil online la https:// statistici.insse.ro/shop/. 430 EUGEN GLĂVAN 17 McGrath, S., Vocational Education and Training for Development: a policy in need of a theory?, in „International Journal of Educational Development”, no. 32(5), 2012, pp. 623–631. Mulder, M., European Vocational Education and Training, in Wilson, J. P., (ed.), Human Resource Development: Learning, Education and Training, London, Kogan Page, 2012, pp. 155–175. Neagu, G., Educaţie, inserţie şi mobilitate profesională, în „Calitatea vieţii” nr. 1–2, 2004, pp. 59–70. Pahl, J.-P., Vocational Education Research: Research on Vocational Pedagogy, Vocational Discipline and Vocational Didactics, in Zhao, Z., Rauner, F., (eds.), Areas of Vocational Education Research, Berlin, Springer-Verlag, 2014, pp. 17–43. TNS Opinion & Social, Special Eurobarometer 369. Attitudes towards vocational education and training, (Wave EB75.4), Bruxelles, European Comission, 2011. Woessmann, L., Efficiency and equity of European education and training policies, in „International Tax and Public Finance”, no. 15(2), 2008, pp. 199–230. *** Admitere 2016, Ministerul Educaţiei Naţionale şi Cercetării Ştiinţifice, 2016, disponibil online la http://admitere.edu.ro/. *** Bacalaureat 2016, Ministerul Educaţiei Naţionale şi Cercetării Ştiinţifice, 2016, disponibil online la http://bacalaureat.edu.ro/2016/. *** Planul Operaţional pentru anul şcolar 2015–2016, Liceul Tehnologic „Dan Mateescu”, Călăraşi, 2016. *** Situaţia statistică privind implicarea elevilor şi a cadrelor didactice în programe şi proiecte şcolare şi extraşcolare perioada 2010–2015, Liceul Tehnologic „Dan Mateescu”, Călăraşi, 2016. *** Work-Based Learning in Europe. Practices and Policy Pointers, Bruxelles: European Comission, 2013. he educational services offered by the vocational and technical institutions evolve in a job market characterised by change T and diversity. Their quality is influenced by the public policies that also have to respond to demographic challenges. When these elements meet in a social space where opportunities and the variety of job offers are low, the institutions involved in vocational and technical education have to adopt strategies adapted to these realities. In this article we will present the results of a qualitative research carried out in an underdeveloped area, showing how the educational institutions, conditioned by legislation, adapt to the demands of the job market and to the needs of their direct beneficiaries. Keywords: vocational and technical education, deindustrialisation, educational quality 